text: Nova derrota del primer equip de la UP Las Torres
  El primer equip de la UP Las Torres-Rubí va tornar a perdre, aquesta vegada contra el Sant Pol de Mar a les pistes de Cova Solera. El conjunt del Maresme està farcit de jugadors de gran qualitat i el xoc es preveia molt igualat, però ja des de la primera ronda els visitants es van fer amb un petit avantatge, que van saber aguantar fins al final, tancant el marcador amb un 3-6. Tot i la derrota, els de Rubí estan a només tres punts dels tres equips que lideren el grup de la Lliga Catalana.
  Per la seva banda, el segon equip de l'entitat rubinenca va aconseguir un meritori empat en el desplaçament que va fer fins al barri de Valldaura de Barcelona. S'enfrontaven contra el segon classificat i tot i la diferència a la taula classificatòria, sobre les pistes la igualtat va ser màxima. Tot i que els rubinencs van obtenir un petit avantatge inicial, aquest va ser neutralitzat pels locals a la recta final del partit. Gràcies a l'empat, l'equip rubinenc deixa de ser el cuer del grup.
  Pel que fa al tercer equip, disputava el seu partit contra l'Atlètic Cerdanyola-Serraparera, que va començar de forma favorable per als de Rubí. El conjunt local va imposar el seu joc i va aconseguir un avantatge de 7-5 a la tercera ronda. Però de forma totalment inexplicable, els visitants es van imposar a totes les partides restants, donant la volta al marcador i aconseguint derrotar els rubinencs per 7-9, un resultat que els deixa a la zona mitja de la classificació.
  El quart equip, per la seva banda, va rebre la visita del cuer de grup, La Torreta, de la Roca, un equip que no va posar les coses gens fàcils. L'inici va ser força igualat i no va ser fins a la darrera ronda que els de Rubí van certificar la victòria per 10-6. Els tres punts els permeten continuar a només un punt del líder, el Miguelense de Granollers.
  El femení continua abonat al triomf
  L'equip femení de l'entitat continua comptant els seus partits per victòries, en aquesta ocasió contra la Concòrdia de Sabadell. Les de Rubí no van donar cap opció a les locals i van imposar el seu joc fins a aconseguir un resultat de 2-7.